Kanslaraskipti urðu í Austurríki í dag. Sebastian Kurz sagði af sér vegna ásakana um spillingu. Við embættinu tók Alexander Schallenberg sem verið hefur utanríkisráðherra síðustu ár.
Alexander Schallenberg tók í dag við embætti kanslara Austurríkis af Sebastian Kurz, sem sagði af sér í gær. Kurz er sakaður um að hafa notað almannafé til að fegra ímynd sína í fjölmiðlum.
Húsleit var gerð í síðustu viku í höfuðstöðvum Austurríska lýðflokksins og á skrifstofu Sebastians Kurz kanslara. Hann er grunaður um að hafa á árunum 2016 til '18 notað opinbert fé til að tryggja sér jákvæða umfjöllun í fjölmiðlum og að hafa borgað fyrir skoðanakannanir sem voru honum hliðhollar í skiptum fyrir auglýsingasamninga við ríkisstofnanir. Að auki er hann sakaður um að hafa sagt ósatt við yfirheyrslu þingnefndar sem rannsakar spillingu í efstu lögum stjórnkerfisins. Fyrir dyrum stóð atkvæðagreiðsla á þinginu í Vínarborg um vantraust á Kurz. Hann tilkynnti síðdegis í gær að hann ætlaði að láta af embætti. Hann lýsti sig saklausan af öllum ásökunum og ætlar að sitja áfram sem formaður Lýðflokksins og almennur þingmaður. Hann sagði að aðallega ætlaði hann þó að einbeita sér að því á næstunni að sanna sakleysi sitt.
Alexander Schallenberg er fráfarandi utanríkisráðherra í stjórn Kurz. Við utanríkisráðherraembættinu tekur Michael Linhart. Hann hefur verið sendiherra Austurríkis í Frakklandi frá árinu 2018.
Kanslaraskipti urðu í Austurríki í dag. Sebastian Kurz sagði af sér vegna ásakana um spillingu. Við embættinu tók Alexander Schallenberg utanríkisráðherra 